
Labanan ang puting lagim ng estado! 


| abang mas papalubha ang dinaranas na kahirapan at pagdurusa ng mamamayang Pilipino, mas papatindi 
ang paghahasik ng puting lagim ng estadong malakolonyal at malapyudal sa udyok ng imperyalismong 
US. Itinutulak naman nito ang mamamayang lumaban para sa kanilang kagalingan at interes at pinaaalab 
ang kapasyahan ng mga pambansa-demokratiko't rebolusyonaryong pwersa na ipagtagumpay ang pambansa- 
demokratikong rebolusyon para kamtin ang tunay na kalayaan, demokrasya at hustisya para sa pangmatagalang 


kapayapaan. 


Gamit ang AFP-PNP-CAFGU at 
pasistang Anti-Terrorism Law (ATL), 
sistematiko at brutal na sinusupil ng 
estado ang malawak na mamamayan 
para sa makauring interes ng US 
at lokal na naghaharing-uri. 8Sa 
esensya, ito ay institusyunalisasyon 
ng karahasan o mapamilit na pwersa 
upang apihin at pagsamantalahan ang 
masang anakpawis. Ultimo nitong 
layunin na patahimikin at sindakin 
ang mamamayan, paralisahin 
sa takot at igupo ang kanilang 


mapanlabang diwa. Subalit bigo ang 
pasistang estado dahil ang mismong 
papalubhang krisis ng naghaharing 
sistema. ang nagbubunsod ng 
militante at rebolusyonaryong 
pakikibaka na yayanig sa paghahari 
ng papet, pahirap at pasistang 
rehimeng US-Marcos Il. 


Sa rehiyon, nagngingitngit sa galit 
ang mga magsasaka at mangagawang 
bukid sa niyugan at palayan, ang 
mga magsasaka at maggagapak sa 
tubuhan at iba pang manggagawang 


pang-agrikultura. Nananawagan sila 
para sa ayuda at tunay na reporma 
sa lupa. Nilalabanan nila ang pang- 
aagaw ng lupa ng mga panginoong 
maylupa - “malaking burgesya 
komprador (PML-MBK) para sa mga 
komersyal at mapanirang proyekto. 
Sumisigaw ang mga manggagawa 
para sa nakabubuhay na sahod. 
Lumalawak ang diskuntento hindi 
lamang sa hanay ng masang 
anakpawis kundi maging sa iba pang 
uri at sektor dahil sa tuluy-tuloy 

Ang KALATAS ang opisyal na pahayagan 
ng rebolusyonaryong mamamayan ng Timog 
Katagalugan. Pinapatnubayan ito ng Marxismo- 
Leninismo-Maoismo. Inilalathala ito ng Partido 
Komunista ng Pilipinas (MLM) at ng Bagong 


Hukbong Bayan ng Timog Katagalugan. 


Inaanyayahan ng pamatnugutan ang mga 
mambabasa na mag-ambag sa pagpapahusay 
ng. ating 5 pahayagan. Magpadala. ng 
mga komentaryo at mungkahi, balita at 
rebolusyonaryong karanasan nma maaaring 
ilathala sa ating pahayagan. Ito ay tumatanggap 


ng mga liham sa: 


M1 dagundong.tk@gmail.com 


ST archive.org/details@southern. 
IH tagalog revolutionary portal 


2 KALATAS 


na pagsirit ng presyo ng pagkain, pangunahing bilihin at serbisyo na 
nagpapawalang-saysay sa kanilang napakababang sahod at kita. 


Ang mga protesta at pakikibaka ng taumbayan ay tinutumbasan ng 
estado ng panunupil at panlilinlang. Sa rehiyon, mayroong 28 batalyong 
pangkombat ng militar at pulis na ginagamit sa mga focused military 
operation (FMO), pati na ang ilampung libong pwersang paramilitar. 
Tusong inilulunsad ang retooled community support program kakambal 
ng FMO ng AFP-PNP-CAFGU sa kumpas ng NTF-ELCAC. Nakaayon sa 
plano ng US na imperyalistang panggegera sa China ang inilulunsad na 
kontra-rebolusyonaryong digma ng AFP-PNP. Higit na pinaiigting ang 
karahasan kagaya ng laganap na aerial bombardments sa pamamagitan 
ng mga drone, helicopter, eroplano at iba pang kagamitang pandigma 
sa ilusyong wakasan ang armadong paglaban subalit nagdudulot ng 
malubhang pinsala sa sibilyang populasyon. 


Kasabay nito ang matinding saywar at paninira sa mga progresibo 
at demokratikong pwersa na makikita sa anyo ng kriminalisasyon sa 
pampulitika at pang-ekonomyang pakikibaka ng mamamayan. Naging 
palasak ang panggigipit sa mga aktibista, progresibo, kritiko at oposisyon 
at pangrered-tag sa kanila upang bigyang katwiran ang pagpatay. 
Ganito ang nangyari sa mga biktima ng Bloody Sunday Massacre at kay 
Dandy Miguel, presidente ng isang unyon sa Laguna, na pinatay noong 
Marso 2021. 


Nagpapatuloy ang puting lagim sa ilalim ni Marcos Jr., kung saan 
naitala sa rehiyon ang 197 kaso ng paglabag sa karapatang tao at 
atrosidad. Nagpakawala ang AFP-PNP ng pambobomba sa mga bayan 
ng Mansalay, Roxas, Bansud at Bongabong sa Oriental Mindoro: at Rizal 
at Calintaan sa Occidental Mindoro. Mayroon ding kaso ng bantang 
pambobomba sa Rodriguez, Rizal kung saan lumikas ang daang 
residente sa sobrang takot. Hinahalihaw ang mga komunidad upang 
isagawa ang mga sapilitan at paulit-ulit na pekeng pagpapasurender 
sa daan-daang magsasaka, manggagawang bukid at pambansang 
minorya. Paulit-ulit na ipinapatawag ng militar at iniimbestigahan ang 
mga lider ng pakikibakang bayan at iniuugnay sa rebolusyonaryong 
kilusan. Binabantaan, nirered-tag at ginigipit ang mga lider-masa at 
kritiko sa mga kabayanan at kalunsuran. 


Kabilang sa mga kaso ang walang habas na pagpaslang ng mga 
berdugong militar sa magsasakang may sakit sa pag-iisip na si 
Maximino Digno sa Batangas at katutubong Mangyan na si Dante 
Yumanao. Naitala rin ang mga kaso ng arbitraryong pag-aresto at 
detensyon, pinakamarami sa Batangas (17). Ilan dito ang Balayan 3 at 
San Juan 3. Sa Mindoro, iligal na hinuli sina Mary Joyce Lizada at Arnulfo 
Aumentado. Dinukot, tinurtyor at ibininbin si Pedro Ambad, isang 
Mangyan Hanunuo. Pinakahuling iniulat ang pagdukot kay Mariano 
Jolongbayan, organisador ng magsasaka sa Batangas at kay Mar Silos, 
organisador ng mga mangingisda't magsasaka, noong Nobyembre 29 
sa Brgy. Montecillo, Sariaya, Quezon. 


Hindi bababa sa 19 aktibista ang sinampahan ng mga kaso gamit ang 
ATL. Tampok dito ang pagsasampa ng mga hindi kapani-paniwalang 
gawa-gawang kaso na henosidyo at crimes against humanity laban 
sa mga kabataang sina Kenneth Rementilla, Jasmin Yvette Rubia at 
Hailey Pecayo. Dahil walang sapat na batayan at malakas na paglaban 
ng mamamayan, magkakasunod na ibinasura ng mga korte nitong 
Nobyembre ang mga kasong isinampa sa kanila ng 59th IBPA. Liban pa 
rito, ginagamit din ang Batas Pambansa Bilang 880 o Public Assembly 
Act of 1985 para kasuhan ang mga nagpoprotesta tulad ng ginawa sa 14 
aktibista ng TK na nagrali sa panahon ng SONA ni Marcos Jr. 

Walang sinasanto ang bulok na estado at nilalabag pati 
ang karapatan ng mga bata at kababaihan. Sa nagdaang 
taon, may limang kaso ng panggagahasa at sekswal na 
pang-aabuso sa mga bata at kababaihan. Sa Oriental 
Mindoro, dalawang babae sa Bongabong ang ginahasa ng 
mga sundalo ng 203rd IBde at CAFGU noong Agosto. Para 
itago ang krimen at patahimikin ang isa sa mga biktima, 
pilit binayaran ng mga pasista ng P30,000 ang kanyang 
pamilya. Pinatay naman ng nag-ooperasyong militar ang 
batang si Kyllene Casao sa Batangas at isang menor de 
edad na katutubo sa Mindoro. Malinaw na krimen ito sa 
digma ayon sa Declaration on the Protection of Women 
and Children in Emergency and Armed Conflict ng United 
Nations General Assembly noong Disyembre 14, 1974. 


Ipinagpapatuloy ng rehimeng US-Marcos Il ang 
lansakang paglabag sa karapatan ng mga nakikidigmang 
pwersa (belligerent forces) ng PKP-BHB-NDFP. Sa rehiyon, 
pinatay ang hors de combat na si Isagani Isita noong Hulyo 
30 sa Quezon, habang dinukot at pataksil na pinatay sina 
Jethro Isaac “Ka Pascual” Ferrer at Peter “Ka Rochie” 
Rivera noong Nobyembre 13 sa Mindoro. Samantala, 
labag sa internasyunal na makataong batas ang paglihim 
ng 203rd Bde sa pagkakahuli kay Sonny Rogelio, Pulang 
mandirigmang nasugatan sa isang engkwentro sa 
Bongabong, Oriental Mindoro noong Oktubre 17. Natunton 
na lamang siya ng mga kapamilya noong Nobyembre 2 sa 
AFP Medical Center sa V. Luna, Quezon City. 


Subalit hindi patitinag at pagagapi ang mga progresibo, 
demokratiko at rebolusyonaryong pwersa. Determinado 
silang labanan at biguin ang puting lagim. Kapuri-puri ang 
ginawa ng dalawang kabataang aktibistang pangkalikasan 
na sina Jhed Tamano at Jonila Castro sa pagsisiwalat ng 
modus ng bulok at mapanupil na NTF-ELCAC. Dahil dito, 
lumakas ang panawagan para buwagin na ito. Tuluy- 
tuloy na kinukondena ang iba't ibang anyo ng paglabag 
sa karapatang tao at atrosidad ng rehimeng Marcos ll, 
habang paparami ang sumusuporta para sa imbetigasyon 
ng International Criminal Court (ICC) sa mga kaso ng 
paglabag sa karapatang tao sa madugong gera kontra-iligal 
na droga ni Duterte. 


Habang rumaragasa ang puting lagim, ikinalulugod ng 
rebolusyonaryong kilusan ang posibilidad ng pagbabalik 
ng usapang pangkapayapaan sa pagitan ng NDFP at 
GRP na ipinahihiwatig ng inilabas na nilagdaang Oslo 
Joint Statement. Sinusuportahan ng mamamayan at 
rebolusyonaryong pwersa ang pagsisikap ng NDFP. Kasabay 
nito, marapat na pag-ibayuhin ang mga pakikibakang 
masa laluna ang pagtatanggol sa karapatang tao. Dapat 
kundenahin ang kontra-kapayapaan na si Sara Duterte at 
kanilang paksyon na nagngangangawa ng mga pagtutol sa 
usapang pangkapayapaan. 


Kasabay nito, patuloy na inilulunsad ng Bagong Hukbong 
Bayan ang malaganap at masinsing pakikidigmang gerilya 
batay sa papalawak at papalalim na baseng masa. Patuloy 
nitong pinalalakas ang sarili habang lumalaban. Masikhay 
na iminumulat, inoorganisa at pinakikilos ang masa para 

Tungkulin ng kabataang Pilipino na 
pag-aralang mabuti ang malaking 
kumprontasyon ng mga pwersa ng 
imperyalismong US at pyudalismo 
sa isang panig at pambansang 
demokrasya sa kabilang panig. 
Ang pag-alam sa kalikasan ng 
kontradiksyong ito ng mga pwersa ay pag-alam 
sa dinamismo at panloob na paggalaw ng ating 
lipunang malakolonyal at malapyudal. ” 


- Talumpati sa Pagtatatag ng Kabataang 
Makabayan, binigkas sa YMCA Youth Forum Hall 
noong Nobyembre 30, 1964 


isulong ang rebolusyong agraryo at itayo ang mga organo ng 
kapangyarihang pampulitika sa kanayunan. Determinado 
ang buong rebolusyonaryong pwersa sa rehiyon na biguin 
ang kampanyang supresyon at kampanyang pagsuko at 
pasipikasyon sa iniaalok na amnestiya ng rehimeng US- 
Marcos Il. 


Hindi kailanman  patitinag at (pagugupo ang 
rebolusyonaryong pwersa. Pinatunayan ito ng mga 
rebolusyonaryong martir na sina Ka Rochie (Peter Rivera), 
Ka Pascual (Jethro Isaac Ferrer), Ka MC (Kure Lukmay), Ka 
Laura (Abegail Bartolome), Ka Adja (Jovit Almogueura) 
at Ka Sandy (Josephine Mendoza) na nag-alay ng 
kanilang panahon, talino at buhay para sa pambansa- 
demokratikong adhikain ng sambayanan. Kahima't may 
mga sandatang nabibitawan ay maraming nagpapatuloy 
sa kanilang sinimulan. 


Sa demokratikong rebolusyong bayan dudurugin at 
wawasakin ang makinarya ng mapang-api, pasista- 
teroristang “estadong malakolonyal at malapyudal. 
Wawakasan ang pang-aapi't pagsasamantala ng 
imperyalismo, pyudalismo at burukratang kapitalismo. 
Itatatag ang demokratikong estadong bayan para kamtin 
ng mamamayan ang tunay na kalayaan, demokrasya, 
hustisya at pangmatagalang kapayapaan. 

PANGUNAHING LATHALAIN 


Kabataang Makabayan: Binhi ng pag-asa, tagapagmana ng 


rebolusyon 


ng mga kabataang edad 15-34 ang bumubuo sa 34.49 ng populasyon o 40 milyong Pilipino (2023). 

Nakapaloob sila sa iba't ibang uri ng lipunan, at karaniwang napapabilang sa uri ng kanilang mga magulang 
na karamiha'y manggagawa o magsasaka. Taglay nila ang katalinuhan at kabukasan ng pag-iisip at nasa 
pinakamalakas at pinakamasiglang yugto sila ng buhay. Nakararanas din sila ng pang-aapi at pagsasamantala 
at may mataas na hangaring makaalpas sa kahirapan. Kung gayon, hindi maiiwasan ang kanilang pagkamulat 
at paghahanap ng solusyon sa landas ng rebolusyon. Ang pinakaabante sa kanilang hanay ay sumasapi sa 
Kabataang Makabayan (KM) at lumalahok sa demokratikong rebolusyong bayan (DRB). 


Ka Jillian, kabataang magsasaka 


Napaloob si Ka Jillian, 30, sa KM noong siya ay 17 
taong gulang. Bata pa lamang ay nauunawaan niya na 
ang kahalagahan ng pagrerebolusyon dahil saksi siya sa 
paghihirap na dinaranas ng mga magsasaka sa kanilang 
lugar -- mataas na upa sa lupa, mababang presyo ng 
kanilang produktong kopra at militarisasyon. 


Pangkaraniwan nang nakikita ni Ka Jillian ang pagsasama- 
sama ng mga magsasaka para ipaglaban ang karapatan sa 
lupa at kabuhayan. Kaya nang mamulat, naniniwala siyang 
mahalagang lumahok silang mga kabataan, mga anak ng 
mga magsasaka, para ipaglaban ang interes ng kanilang 
uri, kasabay ng paggigiit ng karapatan sa edukasyon at 
trabaho. 


Kwento ni Ka Jillian, “Sa aming lugar, ang mga 
nagiging iskolar ay mga anak ng panggitnang magsasaka 
at panginoong maylupa. Dapat lahat binibigyan ng 
scholarship laluna ang mga naghihirap na pamilya. 
Samantala, kahit nakapagtapos ay wala pa ring trabaho. 
Sayang ang mga pinag-aralan katulad halimbawa sa amin 
kahit may mga nakapagtapos, eh nandito pa rin sila 
nagkokopra.” 


Bilang kasapi ng KM, mapangahas na tinanggap ni Ka 
Jillian ang tungkulin at responsibilidad sa pagmumulat, 
pag-oorganisa at pagpapakilos sa mga kabataan sa kanilang 
lugar. Ayon sa kanya, “Noong una, kinakabahan pa ako 
na lumapit at makipag-usap sa kapwa ko kabataan lalo't 
kumikilos kami nang lihim. Subalit habang napapanday 
ang aking kasanayan sa pagpopropaganda, nakikita 
kong tinatanggap nila ang ta 
rebolusyonaryong adhikain 
at sumusulong ang aming 
paglaban. Kailangan pala ng 
matiyagang pagmumulat 
para magpakilos ng mga 
kabataang magsasaka.” 


Ilang taon nang 
kasapi ng Bagong 
Hukbong Bayan (BHB) 
si Ka Jillian. Pagtatapos 


niya, “Inspirasyon ko sa 
paglaban ang kapwa ko 
kabataan.” 

Ka Atticus, kabataang estudyante 


Mahigit isang 
taon nang kasapi 
ng KM si Ka 
Atticus, 21, mula 
noong mamulat 
at marekluta sa 
loob ng isang 
pamantasan sa 
Timog Katagalugan. 
Binabalanse niya ang oras sa 
pag-aaral bilang estduyante at sa 
pag-oorganisa ng kapwa kabataan 
para sa edukasyon at karapatang 
tao. Mahigpit nilang tinututulan 
ang pagkaltas sa badyet ng 
edukasyon, mandatory Reserved 
Officers Training Course, campus 
press repression at pagsikil sa 
academic freedom at freedom 
of expression. 


EDUKASYON 
KARAPATAN 
NG MAWAMAYAN! 


Bukod sa kanilang mga 
panawagan sa pamantasan, 
tinitiyak nina Ka  Atticus 
na laging iniuugnay ng mga kabataang estudyante 
ang kanilang mga isyu sa kinakaharap na problema 
ng lipunan kagaya ng laganap na kawalan ng trabaho, 
implasyon at iba pa. Pinag-aaralan nila ito at ginagamit 
ang mga natututunan sa pagmumulat hindi lamang sa 
mga kabataan kundi sa hanay ng mga manggagawa at 
magsasaka. Aktibo silang lumalahok sa mga pagkilos ng 
iba pang uri at sektor sa lipunan. 


Sa paglahok ng mga kabataan tulad ni Ka Atticus sa mga 
pakikibaka sa loob at labas ng pamantasan ay inaatake sila 
ng estado. Kwento niya, “Hindi ko malilimutang karanasan 
ang pagsasalita sa harap ng AFP-PNP. Ipinaliwanag ko 
ang layunin ng aming pagkilos sa mga sundalo at pulis na 
nakaharang sa aming hanay. Imbes na makaramdam ng 
takot dahil armado sila, nag-aalab ang aking diwa dahil 
alam kong tama ang aming panawagan at nasa likod namin 
ang masa.” 


Para kay Ka Atticus, ang kabataan ay isang malaking 
balon ng lakas at enerhiya, may angking husay at talento 

na dapat pakilusin para sa pagpapaunlad ng 
lipunan. Panawagan niya, “Sa kasalukuyang 
kalagayan kung saan ang sektor ng kabataan 
ay patuloy na sinusupil at dinadahas ng 
estado, dapat tayong lumaban, sumapi sa 


sa Baryo. Kwento niya, “Sa aming 
pagpupursige, tagumpay naming 
naitayo ang KM tsapter sa antas 
probinsya na nagpasumpa sa higit 100 
kabataan.” 


KM at lumahok sa rebolusyon.” 
Ka Isko, kabataang BHB 


“Bago naging kasapi ng BHB, 
naging kasapi ako ng KM. Humawak 
ako ng sandata dahil sa mataas kong 
optimismo sa pagrerebolusyon at 
perspektibang hawanin ang daan tungo sa 
tagumpay.” Pahayag ni Ka Isko, 29, kabataang 
Pulang mandirigma sa isang yunit ng BHB sa 
Quezon. 


Mensahe ni Ka Isko sa mga kabataan, 
“Lagi tayong hinahamon ng panahon na 
kumilos para sa inaaping uri at sektor 
sa lipunan. Dapat tayong kumilos at 
maging muog ng pagbabago dahil tayo 
ang magmamana ng kinabukasan at 
magsasalin ng panibagong dugo sa 
rebolusyon.” 


Napakaraming kabataan ang buong 
pusong nag-alay ng kanilang panahon 
at buhay para sa malawak na inaapi at 
pinagsasamantalahang mamamayang Pilipino. Mula pa 
nang maitatag noong 1964, libu-libong buhay ang 
ipinuhunan ng mga kabataan para kamtin ang mas 
maaliwalas na bukas ng bayan. Hanggang ngayon, hindi 
matatawaran ang kanilang ambag sa pagsusulong ng DRB. 


Bilang kabataan sa loob ng BHB, gumagampan si Ka 
Isko ng tungkulin sa pagpopropaganda at pag-oorganisa 
ng kapwa kabataan at mga magsasaka sa kanayunan. Isa 
siya sa mga maaasahang opisyal pampulitika ng kanilang 
yunit. Mahigpit siyang katuwang sa gawaing reaktibasyon 
at rekoberi para muling kumpunihin ang mga Ganap na 
Samahang Masa hanggang sa Komiteng Rebolusyonaryo 


KILOS PROTESTA 


Tigil pasada ng mga tsuper laban sa jeepney 
phaseout, tagumpay! 


agumpay ang inilunsad na tigil pasada ng mga tsuper sa mga mayor na kalsada sa Cavite, Laguna at Rizal 
mula Nobyembre 20-22. Isinagawa ito bilang pagpapatuloy ng protesta laban sa phaseout ng mga jeep sa 
balangkas ng kontra-mamamayang PUV Modernization Program (PUVMP). 


Noong Nobyembre 20 ng umaga, paralisado ang 60- 
7096 ng byahe sa Cainta Crossing, circumferential road-- 
Antipolo, Taytay, Tikling to Tanay at Cogeo sa probinsya ng 
Rizal. Sa Laguna, nasa 90-9596 ang mga lumahok na tsuper 
sa mga rutang Calamba Crossing to Cabuyao, to Santa Rosa, 
to Bihan, at Calamba Crossing to San Pedro. Pati 7096 ng 
namamasada sa rutang Calamba - Tanauan ay nagtigil ng 
byahe. Inulat din ang tigil-pasada sa mga rutang Kalinisan, 
Paliparan at Silang-Bulihan sa Cavite. 


2023. Ang hindi papaloob sa mga kinonsolidang prangkisa 
ay mawawalan ng prangkisa at “di na pahihintulutang 
pumasada. 


“Malinaw sa karanasan na marami sa mga nauna nang 
nag-consolidate, nag-koop, o nagpalamon sa korporasyon 
na walang gumiginhawang tsuper at operator sa PUVMP, 
kundi nabaon lang lalo sa mga utang at tanging mga 
mayayamang negosyante at mga korap sa gobyerno ang 
gumiginhawa rito,” ayon sa pahayag ng STARTER-PISTON. 

Sa suma ng tatlong araw na tigil pasada, naparalisa 
mula 60-7096 ang mga mayor na ruta ng jeep sa Rizal, 8096 
sa Cavite, habang nasustine ng mga rutang Calamba-San 
Pedro ang mula 80-1009 na pagpapatigil, habang 7046 sa 
Calamba-Tanauan. 


Bigo ang mga ahente ng estado na pigilan ang kilos- 
protesta ng mga tsuper. Sa Laguna, sinundan ng mga 
militar ang nagrorondang tim sa propaganda. May dalang 
sound system ang mga pasista upang tabunan ang mga 
panawagan at anunsyo hinggil sa tigil-pasada at PUVMP. Sa 
tamang pagdiskarte sa ruta ay nakapagtuloy ng aktibidad 
ang tim sa propaganda. 


Pinaralisa ng mga tsuper ang byahe at nagtayo rin sila ng 
choke points upang irehistro ang kanilang mariing pagtutol 
sa PUVMP. Nagsagawa rin ng talakayan sa mga terminal 
at nag-ikot ang mga tim sa propaganda sa Laguna at 
Cavite. Matatandaang itinakda ang deadline ng franchise 
consolidation ng PUVMP sa parating na Disyembre 31, 


Dahil hindi tinantanan ng militar, kinumpronta ang mga 
ito ng samahan ng mga tsuper at ibrinodkas sa facebook 
live ang kanilang paghaharap. Napilitang umalis ang mga 
pasista matapos ang dalawang oras. 

O 


Bakit napapanahong gunitain ang buhay at 
TUGON ambag ni Bonifacio para kamtin ang tunay 


PATNUBAY DEGUIA na kalayaan at demokrasya ng bayan? 


“Sukat na! Papagsalitain naman natin ang sandata! Na tayo'y pag-uusiguin, mabibilango, 
ipatatapon, papatayin? Hindi dapat nating ipanglumo ang lahat ng ito, mabuti pa nga ang tayo'y 
mamatay kay sa manatili sa pagkabusabos.” 


- Mula sa pananalita ni Andres Bonifacio sa pagtatatag ng Katipunan, Hulyo 1892 


Ka ng dakilang buhay ni Gat. Andres Bonifacio ang isang militanteng kabataang makabayan, 
rebolusyonaryong manggagawa at dakilang pinuno ng masang Pilipino sa kanyang panahon. Sinasagisag niya 
ang diwa, kapangahasan at aktibong paglahok ng karaniwang mamamayan, laluna ng masang anakpawis sa 
paghuhulma ng ating pambansang adhikaing lumaya sa dayuhang pang-aapi at pagsasamantala. 


Ang Rebolusyong Pilipino ng 1896 na pinasimulan niya 
at ng Katipunan ay itinuturing na panandang bato hindi 
lamang sa kasaysayan ng ating bansa kundi sa iba pang 
bansang naghahangad ng pambansang paglaya. Sa kauna- 
unahang pagkakataon, binigkis nito ang mamamayan 
sa buong kapuluan sa isang pambansang kilusan para 
sa pagpapalaya laban sa dayuhang pananakop. Ito rin 
ang kauna-unahang pambansang rebolusyon sa Asia 
na inilunsad laban sa isang Kanluraning kapangyarihan. 
Nagbigay-inspirasyon ito sa mga sumunod na pambansang 
rebolusyong inilunsad sa rehiyon. Ayon kay Chen Yan De, 
isang Chinese historian, kabilang ang rebolusyong Chinese 
na pinangunahan ni Dr. Sun Yat Sen sa mga nabigyang 
inspirasyon ng rebolusyon nina Bonifacio. 


Sa epektibong pamumuno ni Bonifacio at ng 
Katipunan, ang kauna-unahang lumang-tipo ng pambansa- 
demokratikong rebolusyonaryong kilusan sa Pilipinas, 
unti-unting nagapi ng Rebolusyong Pilipino ng 1896 ang 
kapangyarihan ng kolonyalistang Spain na mahigit tatlong 
daantaong sumaklot sa bansa. Itinatag nila noong Agosto 
24, 1896 ang kauna-unahang rebolusyonaryong 
gubyerno, sa pamamagitan ng Kataastaasang 
Kapisanan (National Assembly) ng Katipunan, sa 
Baryo Banlat, Caloocan. Inagaw ng imperyalismong 
US ang tagumpay nina Bonifacio sa pagpapalayas sa 
Spain sa pakikipagkutsabahan ng mga palasukong 
ilustradong pinamunuan ni Emilio Aguinaldo. 


Naging inspirasyon ni Bonifacio ang mga 
pambansa-demokratikong pakikibaka sa Europa 
at Amerika na nagpabagsak sa paghahari ng 
pyudalismo. Kinilala niya ang pangangailangang 
isulong 878“ang armadong pakikibaka laban sa 
paghahari ng kolonyalistang Espanyol. 


Ang kanyang rebolusyonaryong katapangan, 
buhay at mga sakripisyo para sa bayan ay buong- 
puso niyang inialay para sa mas dakilang layuning 
kamtin ang pambansang kalayaan at demokrasya. 


Hanggang sa kasalukuyan, mahahalawan natin 
ng inspirasyon ang buong buhay at mga akda 
ni Bonifacio na tatak ng tunay at marubdob na 

Nobyembre 30, 1863 sa Tondo, Maynila. Nagmula siya sa 
maralitang pamilya. Sa edad na 14, napilitan siyang tumigil sa 
pag-aaral para tustusan ang kanyang mga kapatid. Mahusay 
siya sa yaring-kamay at ibinebenta niya ang kanyang mga 
likha. Namasukan din siya bilang bodegero. 


Pinangunahan niya ang pagtatatag sa Kataas-taasan 
Kagalanggalangang Katipunan ng mga Anak ng Bayan (KKK) 
noong Hulyo 7, 1892 at naging Supremo nito. Sa pamumuno 
niya, lumawak ang kasapian ng Katipunan. Sumapi ang mga 
magsasaka, manggagawa at iba pang maralitang Pilipino 
upang palayasin ang Kolonyalismong Spain. 


Pataksil siyang pinapatay ng paksyon ni Emilio Aguinaldo 
noong Mayo 10, 1897 sa Maragondon, Cavite. Sa kanyang 
pagpanaw, naiwan niya ang kanyang asawang si Gregoria de 
Jesus na isa ring kasapi ng Katipunan. Nauna nang namatay 
ang kanilang sanggol na lalaki dahil sa bulutong (smallipox). 


pagmamahal sa bayan at kalayaan. Ang kawalang-kupas ng 
kanyang mga tula, tulad ng “Pag-ibig sa Tinubuang Lupa” 
ay nagtutulak sa diwa ng nagpapatuloy na pakikibaka na 
kaniyang sinimulan. 


Lagi't laging may kabuluhan ang buhay at ambag 
ni Bonifacio hangga't naririyan ang imperyalismo, 
pyudalismo, burukratang kapitalismo. Ang kasalukuyang 
kalagayang pambansa ay di nalalayo sa dinaranas noon 
ng sambayanang Pilipino. Ang mga gapos at tanikala 
ng pagsasamantala at pang-aalipin sa panahon ni 
Bonifacio ay nananatili pa rin hanggang sa kasalukuyan. 
Namamayani pa rin ang pyudalismo na nambubusabos 
sa masang magsasaka sa kanayunan. Ang kolonyalismo 
ng huklubang Spain na nilabanan ni Bonifacio noon ay 
napalitan lamang ng kolonyalismo at neokolonyalismo ng 
imperyalismong US sa pagkahinog ng kapitalistang sistema 
tungong monopolyong kapitalismo. Mula noon patuloy 
na nailuluklok sa tuktok ng neokolonyal at malapyudal 
na estado ang mga papet na nagtataguyod sa interes ng 
imperyalismong US hanggang sa kasalukuyan. 


SINO SI ANDRES BONIFACIO ? 


ANDRES BONIFACIO ay ipinanganak noong 

Mula sa panahon nina Bonifacio, ibayong 
nalublob ang bayan sa mas malalim na kumunoy ng 
kahirapan at pagdarahop. Sinasaid ng imperyalismo 
ang lahat ng rekurso ng bayan kapalit ng grabeng 
pandarambong sa likas na yaman at nagresulta 
sa pagkasira ng kalikasan, dislokasyon sa tirahan 
at kabuhayan ng malaking bilang ng mamamayan 
para patuloy na palakihin ang dambuhalang kapital 
at supertubo ng mga monopolyo-kapitalista. 8Sa 
kasalukuyan, nilulumpo at halos patayin na ng 
neoliberalismo at iba pang imperyalistang patakaran 
at kaayusan ang lokal na ekonomya ng mga bayang 
kolonya at malakolonya. Bunga nito, higit na 
nagdurusa ang masang manggagawa sa mala-aliping 
sahod at kalagayan sa hanapbuhay, sa malawakang 
kakulangan hanggang 7 kawalang-hanapbuhay, 
maraming magsasaka ang wala o kulang sa lupa at 
mababa ang presyo ng produktong bukid laluna ang 
mga nakatuon sa eksport, mahal ang mga batayang 
serbisyong panlipunan tulad ng edukasyon at 
kalusugan, at pumapaimbulog ang presyo ng mga 
pangunahing bilihin. 


Labis naman ang pagpapakatuta ng kasalukuyang 
papet na rehimeng Marcos Il sa interes ng US kapalit 
ng garantiya sa pagkapit sa estado-poder at lubusang 
rehabilitasyon ng kanilang pamilya. Sa gitna ng 
umiinit na tensyon sa South China Sea sa pagitan ng 
US at China, walang pakundangan ang rehimeng US- 
Marcos Il sa pagpapaigting ng panghihimasok-militar 
ng US na yumuyurak ng pambansang soberanya at 
kaligtasan ng bansa. 


Sa banta ng gerang maaaring sumiklab sa 
South China Sea, lalong pinatitindi ng rehimen ang 
kontra-rebolusyonaryong gera sa tabing ng gera 
kontra-terorismo para durugin ang PKP-BHB-NDFP 
na siyang bumabandila ng kasalukuyang bagong 
tipong pambansa-demokratikong kilusan sa buong 
bansa. Walang pakundangang inihahambalos 
ang pasismo at terorismo ng estado saanmang 
panig ng bansa laluna sa mga lugar kung saan may 
malakas na paglaban ang mamamayan. Hatid nito 
ay kaguluhan, malaganap at lansakang paglabag sa Likha ni K. Panalig 
karapatang tao, at inhustisya sa taumbayan. 


Paano nagiging inspirasyon si Bonifacio sa mga manggagawa 


Nananahan sa katapangan ng bawat rebolusyonaryong pwersa ang diwa ni Bonifacio. Kasama natin ang mga Bonifacio 
ng bagong panahon sa unahan ng paglaban ng bayan para sa pambansang kalayaan at demokrasya. Niyayakap ng mga 
bagong Katipuneros ang bagong-tipong rebolusyong Pilipino na may sosyalistang perspektiba at pamumuno ng uring 
proletaryado sa pamamagitan ng pinakaabanteng destakamento nito, ang Partido Komunista ng Pilipinas. 


Marapat lamang na taglayin at gawin nating inspirasyon ang buhay, pakikibaka, ambag at mga sakripisyo ni Bonifacio 
at lahat ng mga tunay na bayani ng sambayanan at rebolusyong Pilipino na magiting na tumindig, lumaban hanggang 
magbuwis ng buhay para sa bayan. Dapat pukawin sa puso at diwa ng bawat mamamayang Pilipino ang diwang tinaglay ni 
Bonifacio. Dapat puspusang labanan ang mga taksil sa bayan na mga ahente ng imperyalistang US, malaking burgesyang- 
kumprador at uring panginoong maylupa na kahanay ng mga taksil na ilustrado tulad ni Emilio Aguinaldo. Hangga't 
hindi pa naglalaho ang dilim na lumambong sa bayan na nilabanan nina Bonifacio at ng mga sumunod na henerasyon ng 
rebolusyonaryong Pilipino, hindi titigil ang mamamayang nakikibaka sa paglaban para kamtin ang pambansang kalayaan, 
demokrasya at ang sosyalismo. 


Maghimagsik hanggang tagumpay! 

Pinakamataas na pagpupugay, iginawad kay Kasamang 


Josephine “Ka Sandy” Mendoza 


inakamataas na pagpupugay ang ibinibigay ng Komiteng Rehiyon ng Partido Komunista ng Pilipinas sa Timog 

Katagalugan (KRTK) kay Josephine “Ka Sandy” Mendoza, kagawad ng Komite Sentral at ikalawang pangalawang 
kalihin ng KRTK na pumanaw dahil sa karamdaman noong Nobyembre 10. Namartir siya sa edad na 59 at 
matapos ang higit apat na dekadang paglilingkod sa rebolusyon. 


“Dakila ang buhay ni Ka Sandy at puno ng 
pagpapakasakit para sa masa at rebolusyon. 
Habang panahon maitatatak ang kanyang ambag 
sa Partido at rebolusyon at ang partikular na 
bahagi nya sa pagsulong at pagpapasigla ng 
demokratikong kilusang masa sa rehiyong TK,” 
pahayag ng KRTK. 


Si Ka Sandy ay kilala rin bilang Victoria Mirayan 
na kanyang piniling pangalan sa loob ng Partido. 
Namulat siya sa panahon ng diktadurang US- 
Marcos Il. Naging Kandidatong Kasapi siya ng 
Partido at sumapi sa Bagong Hukbong Bayan 
(BHB) noong 1984. Makalipas ang dalawang 
taon, sumumpa siya bilang Ganap na Kasapi a a 
ng Partido. Naglingkod siya bilang istap sa 
propaganda-edukasyon at kalaunan bilang kagawad ng 
Komite ng Partido sa Isla ng Mindoro (KI), gumampan ng 
mahalagang tungkulin sa pagbubukas ng sonang gerilya sa 
Palawan, at naging instrumental sa pagpapasigla ng mga 
pakikibaka sa kalunsuran mula noong ikalawang hati ng 
dekada 1990 hanggang sa kanyang pagpanaw. 


Nag-atas ang Kalihiman ng KRTK sa lahat ng mga organo 
ng Partido at yunit ng BHB na maglunsad ng mga parangal 
at pagsaludo kay Ka Sandy sa araw ng Nobyembre 30. 


Bilang tugon, nagsagawa ng 21-gun salute ang mga 
yunit ng Melito Glor Command - BHB Timog Katagalugan. 
Binasa sa mga aktibidad ng Pulang hukbo ang mga pahayag 
ng Komite Sentral ng Partido Komunista ng Pilipinas (KS), 


PINAKAMATAAS NA Paa PUPUBAY 
KAY kA SAwyy 


Mga mensahe ng pagpupugay para kay Ka Sandy na isinulat ng 
mga kasapi ng Eduardo Dagli Command - BHB Batangas 

KRTK at mga lokal na komite ng Partido na nagpupugay kay 
Ka Sandy. 


“Ano pa nga bang araw ang pinakamainam na okasyon 
para magbigay-pugay kay Ka Sandy kaysa sa ika-160 na 
Araw ni Bonifacio, ama ng rebolusyong Pilipino at dakilang 
bayani ng sambayanan? Sa araw na ito, ihanay natin ang 
pangalan at alaala ni Ka Sandy sa mga pangalan ng kapita- 
pitagang mga bayani at martir ng rebolusyong Pilipino, na 
walang pag-iimbot na nag-ukol ng kanilang talino, lakas, 
pawis at buong buhay sa pakikibaka para sa pambansang 
kalayaan at demokrasya,” pahayag ng KS. 


Nagkaroon din ng mga kapihan parangal kung saan 
tinalakay at ibinahagi sa mga kasama ang buhay at 
pakikibaka ni Ka Sandy. 


“Si Ka Sandy ay alumnus ng rebolusyonaryong kilusang 
masa ng Mindoro, graduate with highest honors na may 
dakilang ambag sa kilusang masa ngiisla para sa pambansa- 
demokratikong adhikain na may sosyalistang perspektiba. 
Sa Isla ng Mindoro siya nagsimulang kumilos at nagsanay 
ng kanyang rebolusyonaryong praktika, naghubog bilang 
proletaryo, at nagpundar ng kanyang rebolusyonaryong 
pamilya,” mula sa pahayag ng parangal ng Komite sa Isla 
ng Mindoro. 


“Ang inyong kamatayan ay hindi kayang tumbasan 
ng kahit sinuman, at ang inyong alaala ay siyang patuloy 
na dadalhin ng mga naiwan upang lalong mapangahas 
tupdin ang inyong nasimulan sa landas ng rebolusyon. 
Habangbuhay naming aalalahanin at dadakilain ang inyong 
mga alaala at ipakikilala sa mga bagong anak ng rebolusyon. 
Mabuhay ang mga alaala ng mga martir ng sambayanang 
Pilipino!” nakasulat na mensahe ng isang kasapi ng Eduardo 
Dagli Command - BHB Batangas para kay Ka Sandy. 

Oslo Joint Statement ng NDFP at GRP, sinusuportahan ng mga 
rebolusyonaryong pwersa sa TK 


N agpahayag ng suporta ang iba't ibang rebolusyonaryong organisasyon 
sa Timog Katagalugan sa inilabas na Oslo Joint Statement (OJS) ng 
NDFP at GRP na naglalaman ng pagiging bukas ng dalawang panig sa 
panunumbalik ng usapang pangkapayapaan. 


Inilabas ang OJs noong 
Nobyembre 23 matapos ang serye 
ng mga impormal na talakayan sa 
pagitan ng mga kinatawan ng NDFP at 
GRP at sa tulong ng Royal Norwegian 
Government. 


“Ang OJS na parehong pinirmahan 
ng NDFP at GRP ay makabuluhan sa 
sarili nito at nagbubukas ng pinto 
para sa maraming potensyal at 
hinaharap sa paghahangad ng isang 
makatarungan at pangmatagalang 
kapayapaan sa ating sariling bayan 
at para sa kapakanan ng ating 
mamamayan,” mensahe ni Luis 
Jalandoni, miyembro ng 5sB85NDFP 
National Executive Council. 


Nakasaad sa OJS na, “Kinikilala ng 
mga partido ang malalim na sosyo- 
ekonomiko at pampulitikang mga 
hinaing at sumasang-ayon na bumuo 
ng isang balangkas na nagtatakda ng 
mga prayoridad para sa negosasyong 
pangkapayapaan na may layuning 
makamit ang magkakaugnay na 
mga repormang  sosyo-ekonomiko 
at pampulitika tungo sa isang 
makatarungan at pangmatagalang 
kapayapaan.” 


“Positibong bagay na kinilala sa 
Oslo Joint Statement na malalim na 
nakaugat ang armadong tunggalian 
sa daantaon nang sosyo-ekonomiko 
at pampulitikang suliranin ng bayan. 


Napapanahon para muling talakayin 
ang mga adyenda sa peace talks 
pangunahin ang Comprehensive 
Agreement on Socio-economic 
Reforms, na puso at laman ng 
negosasyon,” ani Patnubay de Guia, 
tagapagsalita. ng 58NDFP-Southern 
Tagalog. 


Kinilala rin ng mga 
rebolusyonaryong pwersa ang 
pagsisikap ng kasalukuyang NDFP 
Negotiating Panel at Secretariat sa 
pagsusulong ng peace talks. “Buong- 
buo ang suporta ng rebolusyonaryong 
mamamayan sa TK sa NDFP 
Negotiating Panel at naninindigan 
itong tanging sila lamang ang karapat- 
dapat na kumatawan sa kilusang 
rebolusyonaryo sa Pilipinas sa peace 
talks,” ani de Guia. 


Pagtatanggal sa mga balakid sa 
peace talks, ipinanawagan 


Upang malikha ang Bs73mga 
kundisyon sa muling pagbubukas ng 
usapang pangkapayapaan, hinihingi 
ng rebolusyonaryong kilusan na 
tanggalin ang mga balakid na inilatag 
ng nakaraang rehimeng Duterte. 
Isa rito ang pagpapawalambisa sa 
deklarasyong terorista ang PKP-BHB- 
NDFP at pati ang bansag na terorista 
sa mga konsultant sa negosasyon. 


Hinihingi rin ng NDFP ang walang 
kundisyong pagpapapalaya sa lahat 


Mula sa pahina 8, Pinakamataas na pagpupugay... 


“Si Ka Sandy ay isang huwaran 
at natatanging :5B7phroletaryadong 
komunista na kailanman ay hindi 
magmamaliw ang alaala sa bawat 
mamamayan, kasapi ng Partido at 
Hukbong Bayan sa mga larangan ng 
Timog Quezon, Bondoc Peninsula 
hanggang sa mga hangganan ng 
lalawigan ng Quezon at rehiyong 
Bicol. Kahit sa pinakamadidilim na 
yugto ng pakikibaka sa probinsya 

ay kabahagi namin si Ka Sandy 
na nagsisilbing liwanag sa aming 
pagkilos,” pahayag ng Komite ng 
Partido sa Quezon at Apolonio 
Mendoza Command - BHB Quezon. 


Idinaos naman sa kalunsuran ang 
isang gabi 8ng pag-alaala sa 
kasaysayan ng pakikibakang masa sa 
TK upang bigyang parangal si Ka 
Sandy na isa sa mga susing pinuno 


ng bilanggong pulitikal. Bahagi 
nito ang agarang pagpapalaya sa 
12 peace consultants na iligal na 
nakadetine hanggang ngayon upang 
magampanan nila ang mga tungkulin 
sa usapang pangkapayapaan. Isa rito 
ang NDFP-ST consultant na si Ernesto 
Lorenzo. Hinuli siya sa proseso ng 
pagpapabakuna sa Parafaque City 
noong Abril 11, 2022. 


“Nararapat ding lansagin ang 
NTF-ELCAC” na nangunguna sa 
walang patumanggang pang-aatake 
sa karapatan ng mamamayang 
nakikibaka, paninirang puri sa PKP- 
BHB-NDFP at kung gayon, lantarang 
hinahadlangan ang peace talks. 
Dapat ibasura ang ATA kasabay ng 
pagbuwag sa Anti-Terrorism Council,” 
ani de Guia. 


Paglilinaw ni Marco Valbuena, 
Chief Information Officer ng PKP, 
ang OJs ay “kalahating hakbang” 
pa lamang ng mahabang proseso 
na kailangang daanan bago muling 
magkaroon ng pormal na usapang 
pangkapayapaan. 


Dagdag ni Valbuena,“Mayroong 
usapang Bs pangkapayapaan dahil 
mayroong gera. Ang NDFP at GRP ay 
kumakatawan sa dalawang panig (co- 
belligerent) ng digmang sibil sa 
Pilipinas... Para hawanin ang landas 
sa negosasyong pangkapayapaan, 
nasa balikat ni Marcos ang 
natatanging ”7B85responsibilidad na 
walisin ang mga tinik at tilos na 
inilatag noong panahon ni Duterte na 
nagkalat dito.” 


ng kilusang masa sa rehiyon. 
Ginunita ng mga kasama ang 
dakilang buhay ni Ka Sandy sa 
pamamagitan ng mga tula, awit, 
sayaw at mga awdyo-biswal na 
presentasyon.” 8 Dinaluhan ito ng 
humigit kumulang 250 demokratiko 
at rebolusyonaryong pwersa mula sa 
iba'tibang uri at sektor sa kalunsuran. 

Limang martir ng BHB-Mindoro, pinarangalan 


aas-kamaong nagpupugay ang Lucio de Guzman Command (LAGC)- 
BHB Mindoro kasama ang rebolusyonaryong mamamayan ng isla at 
buong TK sa limang Pulang mandirigma na namartir nitong Nobyembre 
sa Oriental Mindoro. Ang mga bagong bayani ng Mindoro ay sina: Jethro 
Isaac “Ka Bundo/Pascual” Ferrer, Peter “Ka Tagub/Rochie” Rivera, Kure 
“Ka MC/Teng/NY” Lukmay, Abegail “Ka Laura/Esang” Bartolome at Jovit 


“Ka Adja/Yam-ay” Almoguera. 


Dalawa sa lima ang pataksil na 
pinatay ng pasistang 203rd Brigade 
habang ang tatlo ay nasawi sa 
magkasunod na engkwentro. 


Labag sa internasyunal na 
makataong batas na pinahirapan 
bago patayin sina Ka Bundo at Ka 
Tagub. Dinakip sila ng militar sa Sityo 
Layang-layang, Brgy. Malamig, Gloria 
noong Nobyembre 13 habang nasa 
dalaw sa kanyang pamilya ang isang 
pulang mandirigma na si Ka Jasel. Si 
Ka Jasel ay hawak ng militar at hindi 
pa rin inililitaw ng 203rd Brigade 
hanggang ngayon. 


Upang pagtakpan ang krimen, 
nag-imbento ng kwento ang 203rd 
Brigade sa pangunguna ni Brig. Gen. 
Randolph Cabangbang na namatay 
sina Ka Bundo at Ka Tagub sa isang 
engkwentro. Aniya, nakakumpiska 
umano ang militar ng dalawang riple 
mula sa mga kasama. 
Subalit ayon sa LdGC, 
walang palitan ng putok 
na narinig sa lugar at isang 
riple lamang ang dala ng 
mga Pulang mandirigma. 
Nakita rin ang mga marka 
ng tape sa paa ng labi ni 
Ka Bundo, palatandaan na 
ginapos siya't tinortyur. 


Namartir naman sina 
Ka MC, Ka Esang at Ka 
Adja.” sa. magkasunod 
na labanan noong 
Nobyembre 19 sa Sityo 
Tugas, Brgy. Sabang, 
Pinamalayan...” 8Nabuwal 
sila habang magiting na 
lumalaban sa umaatakeng 
pwersa ng 76th IBPA. 


Sina Ka Bundo, Ka 
Tagub, Ka MC, Ka Esang 

at Ka Adja ay ginawaran ng Komite 
ng Partido sa Isla ng Mindoro (KI) 
ng pinakamataas na pagpupugay. 
“Silang lima (5) ang mga bagong 
rebolusyonaryong bayani ng 
Mindoro at ng sambayanang Pilipino 
at mga tunay na inapo ni Gat Andres 
Bonifacio sa kanilang pag-aalay ng 
kanilang buhay sa dakilang layunin 
na pagsusulong ng pambansa- 
demokratikong rebolusyon na may 
sosyalistang hinaharap,” pahayag ng 
KI. 


“Sa kamay ng pasistang kaaway, 
hindi isinuko nina Ka Bundo at Ka 
Tagub ang kanilang paninindigan 
at mas piniling mamatay kaysa 
magpagamit sa kaaway. Kahanga- 
hanga silang mga kasama at 
ikinararangal ng bawat Pulang 
mandirigma,” dagdag ni Armando 
Cienfuego, tagapagsalita ng Melito 


p- 


EC 


Pascual 


Glor Command - BHB Timog 
Katagalugan (MGC-BHB-TK). 


Makulay at puno ng inspirasyon 
ang buhay ng limang martir. Sina 
Ka Bundo at Ka Esang ay mula sa 
kilusang kabataang estudyante at 
parehong naging istap ng rehiyon sa 
loob ng signipikanteng panahon ng 
kanilang pagkilos. Si Ka Bundo ay 
naging bahagi ng istap sa edukasyon- 
propaganda-kultura habang si Ka 
Esang ay dating istap sa paniktik, 
tauhan at pagsasanay ng MGC. 


Sina Ka MC at Ka Tagub ay mga 
Mangyan-Hanunuo na nahubog 
sa loob ng BHB hanggang naging 
mahuhusay na Pulang kumander. 
Mula sa uring magsasaka at Tubong 
Naujan, Oriental Mindoro si Ka Adja 
na nagpultaym noong kasagsagan ng 
Oplan Habol Tamaraw. Lahat sila'y 
humarap sa mga krisis sa pagkilos 
tulad ng pagkamatay ng kanilang 
mahal sa buhay at pagkatalo sa mga 
labanan subalit“ pinangibabawan 
nila ang mga ito at nagpatuloy 
sa pagrerebolusyon hanggang sa 
kanilang huling hininga. 


“Pumanaw.” man ang mga 
naging martir na kasama, hindi nito 
masusupil ang paghahangad 
ng bayan para sa tunay na 
kalayaan at demokrasya. 
Hinahamon nito ang sarili 
nating kapasyahan na tulad 
nila, ilaan ang ating talino, 
lakas, panahon at kakayahan 
hanggang sa pinakamataas 
na pag-aambag ng buhay 
para sa layuning mas dakila 
at marangal kaysa sa ating 
sarili,” mensahe ng KI. 


Nagsagawa ng 21-gun 
salute at pulong parangal ang 
mga yunit ng LdGC at organo 
ng Partido kasama ang 
masang Mindorefio upang 
gunitain ang buhay at 
pakikibaka ng limang martir. 
Nag-alay ang mga dumalo ng 
mga awit, tula at mensahe ng 


pagpupugay. 

BALITA 


Dalawang bats ng pagsasanay militar, inilunsad sa TK 


baa sa Timog Katagalugan 
ang dalawang magkasunod na 
bats ng mga pagsasanay militar 
nitong Nobyembre. Inilugar ang 
pagsasanay sa gitna ng focused 
military operations ng AFP-PNP sa 
mga larangan sa rehiyon. 
Dalawang iskwad ng mga Pulang 
mandirigma ang napatapos. Ayon 
kay Ka Guillen, upisyal pampulitika ng 
isa sa mga yunit, “Tagumpay ang ating 
pagsasanay sa kabila ng matinding 
operasyon ng kaaway. Itinaas natin 
ang kapasidad at kapasyahan ng mga 
Pulang mandirigma para labanan at 
bigwasan ang palalong kaaway.” 


Kinuha” sa pagsasanay ang 
mga batayang taktika at teknika 


sa indibidwal na paglaban (ICT), 
pamilyarisasyon sa “mga hawak 
na sandata hanggang aktwal na 
pagpapaputok ng mga baril. Nagsanay 
ang mga sekundaryo at pangunahing 
opisyal sa pagkukumand. 


Sa pangunguna ng mga opisyal, 
tiniyak ang organisadong pagkilos 
sa pamamagitan ng mga maniobra 
kapwa sa opensiba at depensibang 
labanan. Nakamit. din ang 
pagpapataas ng antas ng lakas at 
resistensya ng bawat mandirigma sa 
pamamagitan ng arawang ehersisyo. 


Tumagal ng isang linggo hanggang 
10 araw ang mga pagsasanay. 
Nilahukan ito ng mga pangunahin at 
segundaryong upisyal ng BHB, mga 


mandirigma, pati ng Milisyang Bayan. 


Ayon kay Ka Noe, kabataang 
MB na sumanib sa BHB, “Ikinatuwa 
kong nakalahok ako sa treying para 
masanay at maihanda ang aking 
katawan at isip sa digma. Pursigido 
rin akong isulong ang armadong 
pakikibaka sa ating bayan.” 


Ang pagsasanay ay higit na 
nagpatibay sa tulungan at samahan 
(camaraderie) ng bawat kasapi ng 
yunit ng BHB. Pagtatapos ni Ka 
Guillen, “Nakatitiyak tayong higit na 
mapapagtibay ang ating pagkakaisa 
habang koordinado tayong 
humahakbang pasulong sa ating 
pakikibaka.” 


Mga bagong praymer mula sa NDFP-ST at KARED-TK, inilabas 


alawang napapanahong 

babasahin--ang SAKUNA 
at INDEKS Praymer sa 
Reaksyunaryong  Eleksyong 
2022--ang inilabas ngayong 
buwan upang gabayan ang 
mamamayan sa pagtalakay 
at pagsusuri sa dalawang 
mahahalaga't maiinit na isyu 
ng bayan. 

Ang SAKUNA: Pasakit 
ng Imperyalismong US at 
Naghaharing Uri sa Timog 
Katagalugan ay isang photobook 
o koleksyon ng mga litratong 
naglalahad ng mga kalamidad 
at sakuna sa rehiyon at epekto 
nito sa mamamayan. Inilathala 
ito ng NDFP-ST at KARED-TK 
upang magsilbing materyales 
sa pagmumulat sa masa sa 
tunay na ugat at kadahilanan ng mga 
sakunang ito at singilin at papanagutin 
ang estado at mga imperyalista sa 
mga krimen nila sa sangkatauhan sa 
ngalan ng kanilang tubo. 


“Bagama't karaniwan nang daanan 
ng kalamidad ang Pilipinas, mauugat 
ang pagtindi ng mga kalamidad sa 
tuluy-tuloy na pagkakalbo ng mga 
kagubatang winasak ng malawakang 
pamumutol ng puno mula dekada 
1950, sa kasagsagan ng pananalasa 
ng mga logging concessionaire at 

pagsisimula ng mga operasyon 
ng mina. 8 Pinakamatitindi ang 
tama--malakihan at malawakang 
pagbaha, pagguho ng mga lupang 
sakahan at mga komunidad sa 
mga lugar kung saan pinaka-nanalasa 
ang mga ito--sa Timog at Hilagang 
Luzon, ilang bahagi ng Visayas at sa 
Mindanao,” ayon sa pambungad ng 
SAKUNA. 


Pinaka” naman” sa. INDEKS 
Praymer ang mga bagong nabunyag 
hinggil sa dinayang eleksyong 2022. 


PASAKIT NG IMPERYALISMONG US AT NAGHAHARING URI SA TK 


Pinamagatan itong Reaksyunaryong 
Eleksyong 2022: Marumi, madaya at 
anti-demokratiko. 


“Kagyat at napapanahong 
mailantad sa sambayanang Pilipino 
ang malilinaw na batayan ng pagiging 
ilehitimo ng kasalukuyang rehimeng 
US-Marcos-Duterte..: 8Pinatutunayan 

ng praymer na ito na iligal at walang 
bisa ang pagkapanalo nina Marcos Jr. 
at Sara Duterte mula sa masusing pag- 
aaral sa mga nabunyag na anomalya 
at ebidensya ng pandaraya gamit ang 
automated na sistema ng eleksyon,” 
bilang pambungad ng KARED-TK. 


Hinihikayat ang lahat ng mga 
demokratiko't rebolusyonaryong 


pwersa na basahin, pag-aralan at 
ipalaganap ang dalawang bagong 
publikasyon. Gawin ang mga ito na 
pangunahing sanggunian sa mga 
talakayang publiko, pulong masa, 
grupong talakayan at mga pag- 
aaral hinggil sa mga nasabing isyu't 
suliranin. Inaasahang magbubunga ng 
ibayong pagmumulat, pag-oorganisa 


at pagpapakilos sa malawak na masa 
ang mga naturang babasahin. 


Maaaring humingi ng kopya ng 
mga ito mula sa pinakamalapit na 
yunit ng BHB at Partido. Pwede rin 
itong i-download mula sa website ng 
Philippine Revolution Web Central 
(philippinerevolution.nu) at Southern 
Tagalog Revolutionary Web Portal. 


KULTURA 


ANG INIWANG TALINHAGA NG AKING REBOLUSYONARYONG INA 


ni Ka Hiraya 


ay, kailan tayo magkakasama-sama?” Ito ang parating tanong ng aking 

kabataan. “Kapag pumuti na ang uwak.” Ito ang laging sambit ni Nanay 
habang nakangiti. “Kailan puputi ang uwak?” tanong kong muli. “Matagal pa, 
pero gagawin natin ang ating makakakaya para mapabilis.” 


Sa murang edad ipinaunawa na 
ni Nanay na kami ay nabubuhay sa 
di ordinaryong sitwasyon. Sa mga 
sandaling dadalaw si Nanay, alam kong 
aalis din sya agad. Ang aming pagkikita 
ay laging may kaakibat na pamamaalam. 


Ipinaunawa ni Nanay sa kanyang 
bawat sulat at pangaral na sya ay 
bahagi ng isang mas malalim na layunin. 
Si Nanay ay di lamang sa akin. Sya ay 
una sa lahat para sa bayan. 


Iba ang saya at sigla ni Nanay sa 
kanyang mga kwento kasama ang mga 
katutubo, magsasaka at manggagawa. 
Ang kanyang hele ay awit ng pakikibaka. 
Ang aming ABAKADA ay MKLRP. Ang 
kanyang maikling kwento ay tungkol sa 
pagbaliktad ng tatsulok, sa matandang 
hangal na nagpatag ng dalawang 
bundok, at kung paano ang masa ang 
tunay na tagapaglikha ng kasaysayan. 


Aking napagtanto na rebolusyon ang 
buhay na pinili ni Nanay. 

“Anak, konting tiis na lang, 
magwawagi rin ang ating pakikibaka at 
lalaya ang inaapi.” 


Sa mata ng isang bata ano ba ang 
rebolusyon? Ito ay kaluskos ng sanga at 
dahon ng mga puno sa gitna ng gubat. 
Ito ay paglalakad sa gitna ng gabi sa 
ilalim lamang ng liwanag ng buwan. Ito 
ay ang masiglang tawanan sa kusina ng 
sonang gerilya. Ito ay ngiti ng bawat 
kasama na aming nakakadaupang palad. 
Ito ay pagkalinga ng bawat masa. 


Sa paglipas ng panahon at mga taon 
mas lalo ring lumalim at lumawak ang 
pag-unawa ko rito. Ito ay pagyakap 
sa buhay ng sakripisyo at puspusang 
pakikibaka. Sa aking s8 karanasan, 
masasabi kong ang mga katagang ito ay 
nananalaytay sa bawat himaymay ng 
pagkatao ng aking ina. 


Sa maraming yugto ng pagkilos ng 
aking ina, kakambal ang kanyang mga 
piniling pangalan, buong lakas at tatag 
nyang ginampanan ang bawat gawain 
at atas. Masikhay sa pag-iisip ng mga 
ideya na makakapukaw sa damdamin 
ng masa, masiglang pag-abot sa lahat 
ng antas upang mas mailapit ang 
rebolusyonaryong teorya sa lugar na 
kanyang kinikilusan, at mapanghamig 
sa mga pwersa at alyado tungo sa isang 
malawak na pagkakaisa. 


Buong buhay ng aking ina ay 
ibinigay nya sa paglilingkod sa masang 
api at pinagsasamantalahan. Buong 
lakas ng aking ina ay inialay nya 

sa pag-ambag sa layunin ng 
kilusan. Buong puso ng aking 
ina ay itinibok nya sa ngalan ng 
rebolusyon. 


Kaakibat ng kanyang pagiging 
mabuting rebolusyonaryo ay ang 


kanyang pagiging mabuting ina. Walang 
kataga ang makakatumbas sa lalim 
at lawak ng pagmamahal niya. Labis- 
labis at higit sa walang hanggan. Ang 
pinakadalisay na bahagi ng kanyang 
pagiging ina ay ang kanyang pagiging 
rebolusyonaryo. 

Bilang isang anak, hindi. ko 
mailarawan ang pagdadalamhati na 
aking nararamdaman. Ngunit kasabay 
nito ang walang hanggang pagdakila 
at pagpupugay na nais kong ibigay 
kay Kasamang Victoria Mirayan, ang 
kanyang opisyal na pangalan sa Partido 
na higit na kilala ng masa at mga kasama 
sa kanyang iba't ibang pangalan sa 
pakikibaka bilang Sandy, Luisa o Marta. 


Ayon sa kwento ng mga nakapaligid 
sa kanya, bago sya mawalan ng 
malay ay mga kasama ang nasa isip 
nya. Hanggang sa huli ang aking ina 
ay gumagampan ng kanyang gawain. 
Bagamat nasa kritikal na kundisyon, 
ang aking ina ay una at higit sa lahat, 
isang rebolusyonaryo. Hanggang sa 
huling pintig ng kanyang puso, sya ay 
lumalaban. 


Ikinararangal ko na si Ka Sandy ay 
dakilang martir at bayani ng rebolusyon. 
Ikinararangal ko na si Ka Sandy ay ang 
aking Ina. Ang kanyang pagkawala ay 
mag-iiwan ng di masusukat na puwang 
at marka sa ating mga puso. 


Marahil ang mga salitang “kapag 
pumuti na ang uwak” ay kanyang talinhaga 
sa “kapag lumaya na ang lipunan”. 


Mga kasama, gawin natin ang 
ating puspusang makakaya upang 
“pumuti na ang uwak”. Ibaling ang 
ating BB8Bspagdadalamhati 7 sa. isang 
rebolusyonaryong agos. Sa oras ng 
paglaya, katagpuin natin ang ating mga 
martir at dakilain ang kanilang buhay at 
sakripisyo. 


Mahal na mahal kita Nanay. Ikaw 
ang buong puso ko. Hanggang sa muli 
nating pagkikita. 


NOBYEMBRE 2023 


